ตลท.จับมือTMBเพิ่มความรู้ผู้บริหารสาขา
ตลาดหลักทรัพย์ฯ จับมือ TMB เพิ่มความรู้ผู้บริหารสาขา
24 ส.ค. 2553

ตลาดหลักทรัพย์ฯ จับมือ TMB เพิ่มความรู้ผู้บริหารสาขา 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่าตลาดหลักทรัพย์ฯ ได้ร่วมมือกับธนาคารทหารไทย จำกัด (มหาชน)หรือ TMB ในโครงการ "Wealth Management @ Bank" เป็นธนาคารพาณิชย์แห่งที่ 4 ของปีนี้ เพื่อส่งเสริมให้มีผู้ที่ทำหน้าที่แนะนำความรู้ด้านการวางแผนทางการเงินและการลงทุนอย่างเหมาะสมแก่ ลูกค้าของธนาคารพาณิชย์ โดยดำเนิน 2 กิจกรรมหลักคือ "Wealth Manager @ Bank" และ "Wealth Customer @Bank" จัดอบรมให้ผู้บริหารสาขาของ TMB จำนวน 500 คน และสร้างผู้ฝึกสอน (Trainer) จำนวน 50 คน เพื่อถ่ายทอดความรู้ด้านการวางแผนการเงินแก่พนักงานธนาคาร นอกจากนี้ จะร่วมกันจัดกิจกรรมให้ความรู้แก่ลูกค้าธนาคารด้วย
"ตลาดหลักทรัพย์ฯ ได้ลงนามในบันทึกข้อตกลงความร่วมมือกับธนาคารพาณิชย์ในโครงการ "Wealth Management @Bank" รวม 4 แห่งแล้วตามเป้าหมายที่ตั้งไว้ โดยการทำงานร่วมกับธนาคารพาณิชย์ตามโครงการนี้ได้เพิ่มผู้บริหารสาขาของธนาคารพาณิชย์ที่มีความรู้ความเข้าใจด้านการวางแผนทางการเงินและการลงทุนอีกไม่ต่ำกว่า 2,000 คน และสร้างผู้ฝึกสอน (Trainer) อีกประมาณ 200 คน ซึ่งจะทำให้ลูกค้าของธนาคารพาณิชย์ได้รับคำแนะนำด้านการเงินและการลงทุนจากผู้เชี่ยวชาญโดยตรง" นายจรัมพรกล่าว
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย จำกัด (มหาชน) หรือ TMB กล่าวว่า "ความร่วมมือกับตลาดหลักทรัพย์ฯ ครั้งนี้ ถือเป็นการต่อยอดการให้บริการของธนาคารให้มีความแข็งแกร่งมากยิ่งขึ้น โดยผู้บริหารสาขาและพนักงานที่ผ่านโครงการฯ จะมีความรู้ความเข้าใจในการแนะนำทางเลือกด้านการเงิน และการลงทุนที่หลากหลายให้กับลูกค้า รวมทั้งสามารถบูรณาการการวางแผนการเงินให้สอดคล้องกับทุกช่วงชีวิตของลูกค้า โดยสามารถเลือกผลิตภัณฑ์ทางการเงินที่หลากหลายของTMBให้สอดคล้องกับเป้าหมายทางการเงินของลูกค้าเฉพาะบุคคล ซึ่งสอดคล้องกับกลยุทธ์ด้านลูกค้าของธนาคาร คือ Customer Centricity อันถือได้ว่าเป็นการสร้างคุณค่าเพิ่มให้แก่ลูกค้ารายเดิม และในขณะเดียวกันยังเป็นการขยายฐานการลงทุนไปสู่ลูกค้ากลุ่มใหม่ด้วย"